Lwali lumu enjaba bbiri zaali awo ku lubalama lw’ennyanja nga zitambulatambulako. Nnyina w’akayaba akato kwe kuteegeeza omwana waako nti, “Owaaye gwe lwaki otambula asaawuuka bw’otyo ate nga bw’omagamaga ng’omubbi? Oteekeddwa okutambula ng’omutwe gwo ogutunuza gy’olaga so si kutunula eno n’eri.Akayaba akato kwe kugamba nnyina waako nti, “Maama naawe onsobera, lwaki oyagala nze ntambule mulambaalo ate nga ggwe otambula otunulako ebbali n’ebbali?”Ekibuuzo kino kyaleetera nnyina w’akayaba kano okusooka okwefumiitiriza ennyo nga tannaddamu kibuuzo kino, era bwe waayita akaseera kwe kugamba omwana gwayo nti, “Oli mutuufu mwana wange, nze kennyini kinkakatako okubeera ekyokulabirako ekirungi. Noolwekyo kaakano njagala onneetegereze bulungi nga bwe ntambula”Bw’etyo enjaba eno enkulu ng’etandika kutambula mu ngeri ennungi era entuufu gy’eyagalira ddala omwana gwayo gye guba gutambulamu. Munnange nga n’omwana gwayo gutandika kutambula mu ngeri efaananira ddala n’eya nnyina waagwo. Olwo nno munnange ng’enjaba zino zombi zitandika okutambula mu ngeri eweesa ekitiibwa ku lubalama lw’ennyanja kuno. Eky’okuyiga ekiri mu mboozi eno kiri nti, ekyokulabirako kikulu nnyo singa oba olina gw’oyagala akyuke. Noolwekyo bw’oba oyagala omuntu abeeko ne ky’akola oba abeeko ne ky’akyusa, gwe ayagala kino kibeewo obeera oteekeddwa okubeera ekyokulabirako eri omulala olwo naye n’akugoberera.